Document ID: 32011D0291

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Απριλίου 2011
σχετικά με τεχνική προδιαγραφή διαλειτουργικότητας για το υποσύστημα τροχαίο υλικό - «Μηχανές και επιβατικό τροχαίο υλικό» του διευρωπαϊκού συμβατικού σιδηροδρομικού συστήματος
[κοινοποιηθείσα υπό τον αριθμό Ε(2011) 2737]
(Κείμενο που παρουσιάζει ενδιαφέρον για τον ΕΟΧ)
(2011/291/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/57/ΕΚ, του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Σύμφωνα με τις διατάξεις του άρθρου 2 στοιχείο ε) και του παραρτήματος II της οδηγίας 2008/57/ΕΚ, το σιδηροδρομικό σύστημα υποδιαιρείται σε δομικά και σε λειτουργικά υποσυστήματα, στα οποία περιλαμβάνεται το υποσύστημα τροχαίο υλικό.
(2)
Με την απόφαση Ε (2006) 124 τελικό, της 9ης Φεβρουαρίου 2007, η Επιτροπή έδωσε στον ευρωπαϊκό οργανισμό σιδηροδρόμων (εφεξής «Οργανισμός») εντολή να εκπονήσει τεχνικές προδιαγραφές διαλειτουργικότητας (ΤΠΔ) με βάση την οδηγία 2001/16/ΕΚ του Ευρωπαϊκού Κοινοβουλίου και του Συμβουλίου, της 19ης Μαρτίου 2001, για τη διαλειτουργικότητα του συμβατικού διευρωπαϊκού σιδηροδρομικού συστήματος (2). Με βάση τους όρους εκείνης της εντολής, ζητήθηκε από τον Οργανισμό να συντάξει τα σχέδια ΤΠΔ σχετικά με τα οχήματα για επιβάτες και τις μηχανές και μονάδες έλξης, όσον αφορά το υποσύστημα τροχαίο υλικό του συμβατικού σιδηροδρομικού συστήματος.
(3)
Οι τεχνικές προδιαγραφές διαλειτουργικότητας (ΤΠΔ) είναι προδιαγραφές εκδιδόμενες με βάση την οδηγία 2008/57/ΕΚ. Η ΤΠΔ που θεσπίζεται με την παρούσα απόφαση πρέπει να καλύπτει το υποσύστημα Τροχαίο υλικό, ώστε να πληρούνται οι βασικές απαιτήσεις και να διασφαλίζεται η διαλειτουργικότητα του σιδηροδρομικού συστήματος.
(4)
Η ΤΠΔ για το τροχαίο υλικό που θεσπίζεται με την παρούσα απόφαση δεν διαλαμβάνει πλήρως όλες τις βασικές απαιτήσεις. Σύμφωνα με τις διατάξεις του άρθρου 5 παράγραφος 6 της οδηγίας 2008/57/ΕΚ, οι τεχνικές παράμετροι που δεν καλύπτονται πρέπει να προσδιορίζονται ως ανοικτά σημεία.
(5)
Η ΤΠΔ τροχαίου υλικού πρέπει να παραπέμπει στην απόφαση 2010/713/ΕΕ της Επιτροπής, της 9ης Νοεμβρίου 2010, σχετικά με τις ενότητες των διαδικασιών αξιολόγησης της συμμόρφωσης, καταλληλότητας για χρήση και επαλήθευσης «ΕΚ», που πρέπει να χρησιμοποιούνται στις τεχνικές προδιαγραφές διαλειτουργικότητας που έχουν εγκριθεί δυνάμει της οδηγίας 2008/57/ΕΚ του Ευρωπαϊκού Κοινοβουλίου και του Συμβουλίου (3).
(6)
Σύμφωνα με τις διατάξεις του άρθρου 17 παράγραφος 3 της οδηγίας 2008/57/ΕΚ, τα κράτη μέλη κοινοποιούν στην Επιτροπή και στα υπόλοιπα κράτη μέλη τους τεχνικούς κανονισμούς, τις διαδικασίες αξιολόγησης της συμμόρφωσης και επαλήθευσης που χρησιμοποιούνται για τις ειδικές περιπτώσεις, καθώς και τους φορείς που είναι υπεύθυνοι για την εκτέλεση αυτών των διαδικασιών.
(7)
Η απόφαση 2008/163/ΕΚ της Επιτροπής, της 20ής Δεκεμβρίου 2007, σχετικά με την τεχνική προδιαγραφή διαλειτουργικότητας που αφορά την ασφάλεια στις σιδηροδρομικές σήραγγες του διευρωπαϊκού συμβατικού σιδηροδρομικού συστήματος και του διευρωπαϊκού σιδηροδρομικού συστήματος υψηλών ταχυτήτων (4), περιλαμβάνει στο πεδίο εφαρμογής της ορισμένες απαιτήσεις για το τροχαίο υλικό που κινείται στο συμβατικό σιδηροδρομικό σύστημα. Συνεπώς, η απόφαση 2008/163/ΕΚ πρέπει να τροποποιηθεί.
(8)
Η ΤΠΔ για το τροχαίο δεν πρέπει να θίγει διατάξεις άλλων σχετικών ΤΠΔ οι οποίες ενδέχεται να ισχύουν για υποσυστήματα τροχαίου υλικού.
(9)
Η ΤΠΔ για το τροχαίο υλικό δεν πρέπει να επιβάλλει τη χρήση συγκεκριμένων τεχνολογιών ή τεχνικών λύσεων, με εξαίρεση τις περιπτώσεις στις οποίες αυτό είναι αυστηρώς αναγκαίο για τη διαλειτουργικότητα του σιδηροδρομικού συστήματος εντός της Ευρωπαϊκής Ένωσης.
(10)
Σύμφωνα με τις διατάξεις του άρθρου 11 παράγραφος 5 της οδηγίας 2008/57/ΕΚ, οι ΤΠΔ που αφορούν το τροχαίο υλικό πρέπει, για περιορισμένο χρονικό διάστημα, να παρέχουν τη δυνατότητα ενσωμάτωσης στοιχείων διαλειτουργικότητας σε υποσυστήματα χωρίς πιστοποίηση, εφόσον πληρούνται ορισμένοι όροι.
(11)
Για να συνεχιστεί η ενθάρρυνση της καινοτομίας και να λαμβάνεται υπόψη η πείρα που αποκτάται, η παρούσα απόφαση πρέπει να υπόκειται σε περιοδική αναθεώρηση.
(12)
Οι διατάξεις της παρούσας απόφασης συμφωνούν με τη γνώμη της επιτροπής του άρθρου 21 της οδηγίας 96/48/ΕΚ του Συμβουλίου (5),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με το παρόν εγκρίνεται η τεχνική προδιαγραφή διαλειτουργικότητας («ΤΠΔ»), η οποία περιέχεται στο παράρτημα και αφορά το υποσύστημα τροχαίο υλικό «Μηχανές και επιβατικό τροχαίο υλικό» του διευρωπαϊκού συμβατικού σιδηροδρομικού συστήματος.
Άρθρο 2
1. Η ΤΠΔ που περιέχεται στο παράρτημα ισχύει για το σύνολο του νέου τροχαίου υλικού του διευρωπαϊκού συμβατικού σιδηροδρομικού συστήματος το οποίο ορίζεται στο παράρτημα I της οδηγίας 2008/57/ΕΚ. Το τεχνικό και γεωγραφικό πεδίο εφαρμογής της παρούσας απόφασης περιγράφεται στις ενότητες 1.1 και 1.2 του παραρτήματος.
Η ΤΠΔ που περιέχεται στο παράρτημα ισχύει επίσης για υφιστάμενο τροχαίο υλικό κατά την ανακαίνιση ή αναβάθμισή του σύμφωνα με τις διατάξεις του άρθρου 20 της οδηγίας 2008/57/ΕΚ.
2. Μέχρι την 1η Ιουνίου 2017, η εφαρμογή της παρούσας ΤΠΔ δεν είναι υποχρεωτική για το ακόλουθο τροχαίο υλικό:
α)
έργα σε προχωρημένο στάδιο εξέλιξης, όπως αναφέρεται στην ενότητα 7.1.1.2.2 της ΤΠΔ που περιέχεται στο παράρτημα·
β)
συμβάσεις σε στάδιο εκτέλεσης, όπως αναφέρεται στην ενότητα 7.1.1.2.3 της ΤΠΔ που περιέχεται στο παράρτημα·
γ)
τροχαίο υλικό υφιστάμενου τύπου κατασκευής, όπως αναφέρεται στην ενότητα 7.1.1.2.4 της ΤΠΔ που εκτίθεται στο παράρτημα.
Άρθρο 3
1. Όσον αφορά τα θέματα που κατατάσσονται στα ανοικτά σημεία, τα οποία παρατίθενται στην ΤΠΔ του παραρτήματος, οι όροι που πρέπει να πληρούνται για την επαλήθευση της διαλειτουργικότητας κατά τις διατάξεις του άρθρου 17 παράγραφος 2 της οδηγίας 2008/57/ΕΚ είναι οι ισχύοντες εθνικοί κανονισμοί οι εφαρμοζόμενοι στο κράτος μέλος, το οποίο εγκρίνει τη θέση σε χρήση των υποσυστημάτων που καλύπτονται από την παρούσα απόφαση.
2. Εντός εξαμήνου από την κοινοποίηση της παρούσας απόφασης, κάθε κράτος μέλος κοινοποιεί στα υπόλοιπα κράτη μέλη και στην Επιτροπή:
α)
τους ισχύοντες τεχνικούς κανονισμούς που αναφέρονται στην παράγραφο 1·
β)
τις διαδικασίες αξιολόγησης της συμμόρφωσης και ελέγχου που πρόκειται να εφαρμόζονται όσον αφορά την εφαρμογή των τεχνικών κανονισμών που αναφέρονται στην παράγραφο 1·
γ)
τους φορείς που ορίζει για την εκτέλεση των διαδικασιών αξιολόγησης της συμμόρφωσης και ελέγχου όσον αφορά τα ανοικτά σημεία που αναφέρονται στην παράγραφο 1.
3. Όσον αφορά τους εθνικούς τεχνικούς κανονισμούς που ισχύουν για οχήματα κατηγοριών προοριζόμενων για εθνική χρήση στην ενότητα 4.2.3.5.2.2, ισχύουν και οι διατάξεις της παραγράφου2 του παρόντος άρθρου.
Άρθρο 4
1. Όσον αφορά τα θέματα που κατατάσσονται στις ειδικές περιπτώσεις του κεφαλαίου 7 της ΤΠΔ του παραρτήματος, οι όροι που πρέπει να πληρούνται για την επαλήθευση της διαλειτουργικότητας κατά τις διατάξεις του άρθρου 17 παράγραφος 2 της οδηγίας 2008/57/ΕΚ είναι οι ισχύοντες εθνικοί κανονισμοί οι εφαρμοζόμενοι στο κράτος μέλος το οποίο εγκρίνει τη θέση σε χρήση των υποσυστημάτων που καλύπτονται από την παρούσα απόφαση.
2. Εντός εξαμήνου από την κοινοποίηση της παρούσας απόφασης, κάθε κράτος μέλος κοινοποιεί στα υπόλοιπα κράτη μέλη και στην Επιτροπή:
α)
τους ισχύοντες τεχνικούς κανονισμούς που αναφέρονται στην παράγραφο 1·
β)
τις διαδικασίες αξιολόγησης της συμμόρφωσης και ελέγχου που πρόκειται να εφαρμόζονται όσον αφορά την εφαρμογή των τεχνικών κανονισμών που αναφέρονται στην παράγραφο 1·
γ)
τους φορείς που ορίζει για την εκτέλεση των διαδικασιών αξιολόγησης της συμμόρφωσης και ελέγχου όσον αφορά τις ειδικές περιπτώσεις που αναφέρονται στην παράγραφο 1.
Άρθρο 5
Οι διαδικασίες αξιολόγησης της συμμόρφωσης, της καταλληλότητας για χρήση, καθώς και επαλήθευσης «ΕΚ» που αναφέρονται στο κεφάλαιο 6 της ΤΠΔ του παραρτήματος βασίζονται στις ενότητες οι οποίες ορίζονται στην απόφαση 2010/713/ΕΚ.
Άρθρο 6
1. Πιστοποιητικό «ΕΚ» επαλήθευσης που αφορά υποσύστημα, το οποίο περιέχει στοιχεία διαλειτουργικότητας για τα οποία δεν υπάρχει δήλωση «ΕΚ» συμμόρφωσης ή καταλληλότητας για χρήση μπορεί να εκδίδεται κατά τη διάρκεια εξαετούς μεταβατικής περιόδου από την ημερομηνία έναρξης εφαρμογής της παρούσας απόφασης, υπό τον όρο ότι πληρούνται οι διατάξεις της ενότητας 6.3 του παραρτήματος.
2. Η παραγωγή ή η αναβάθμιση/ανακαίνιση του υποσυστήματος με χρησιμοποίηση μη πιστοποιημένων στοιχείων διαλειτουργικότητας πρέπει να ολοκληρώνεται εντός της μεταβατικής περιόδου, περιλαμβανόμενης της θέσης σε χρήση.
3. Κατά τη μεταβατική περίοδο τα κράτη μέλη διασφαλίζουν ότι:
α)
στη διαδικασία επαλήθευσης που αναφέρεται στην παράγραφο 1 προσδιορίζονται δεόντως οι λόγοι μη πιστοποίησης των στοιχείων διαλειτουργικότητας·
β)
οι εθνικές αρχές ασφαλείας, στην ετήσια έκθεσή τους που αναφέρεται στο άρθρο 18 της οδηγίας 2004/49/ΕΚ του Ευρωπαϊκού κοινοβουλίου και του Συμβουλίου (6) περιλαμβάνουν τα λεπτομερή στοιχεία για τα μη πιστοποιημένα στοιχεία διαλειτουργικότητας, καθώς και τους λόγους μη πιστοποίησης, περιλαμβανόμενης της εφαρμογής εθνικών κανονισμών κοινοποιούμενων με βάση τις διατάξεις του άρθρου 17 της οδηγίας 2008/57/ΕΚ.
4. Μετά τη μεταβατική περίοδο, και με τις εξαιρέσεις που επιτρέπονται με βάση την ενότητα 6.3.3 του παραρτήματος, σχετικά με τη συντήρηση, τα στοιχεία διαλειτουργικότητας καλύπτονται από την απαιτούμενη δήλωση «ΕΚ» συμμόρφωσης ή/και καταλληλότητας για χρήση πριν από την ενσωμάτωσή τους στο υποσύστημα.
Άρθρο 7
Όσον αφορά το τροχαίο υλικό που αποτελεί αντικείμενο έργων σε προχωρημένο στάδιο εξέλιξης, κάθε κράτος μέλος κοινοποιεί στην Επιτροπή, εντός έτους από την έναρξη ισχύος της παρούσας απόφασης, κατάλογο έργων τα οποία εκτελούνται στο έδαφός του και βρίσκονται σε προχωρημένο στάδιο εξέλιξης.
Άρθρο 8
Τροποποιήσεις της απόφασης 2008/163/ΕΚ
Η απόφαση 2008/163/ΕΚ τροποποιείται ως ακολούθως:
1)
Μετά τη δεύτερη παράγραφο του σημείου 4.2.5.1 Ιδιότητες υλικών για το τροχαίο υλικό παρεμβάλλεται το ακόλουθο κείμενο:
«Επιπλέον, για το τροχαίο υλικό ΣΣ ισχύουν οι απαιτήσεις της ενότητας 4.2.10.2 (Απαιτήσεις για τα υλικά) της ΤΠΔ ΜΗΧ&ΕΤΥ ΣΣ.».
2)
Το σημείο 4.2.5.4 αντικαθίσταται από το ακόλουθο κείμενο:
«4.2.5.4
Πυροφραγές για επιβατικό τροχαίο υλικό
-
Για τροχαίο υλικό ΥΤ, ισχύουν οι απαιτήσεις της ενότητας 4.2.7.2.3.3 (Πυραντίσταση) της ΤΠΔ ΤΡΥ υψηλών ταχυτήτων.
-
Για τροχαίο υλικό ΣΣ, ισχύουν οι απαιτήσεις της ενότητας 4.2.7.2.3.3 (Πυραντίσταση) της ΤΠΔ ΤΡΥ υψηλών ταχυτήτων και οι απαιτήσεις της ενότητας 4.2.10.5 (Πυροφράγματα) της ΤΠΔ ΜΗΧ&ΕΤΥ συμβατικού σιδηροδρόμου.».
3)
Το σημείο 4.2.5.7 αντικαθίσταται από το ακόλουθο κείμενο:
«4.2.5.7
Μέσα επικοινωνίας σε αμαξοστοιχίες
-
Για τροχαίο υλικό ΥΤ, ισχύουν οι απαιτήσεις της ενότητας 4.2.5.1 (Μεγαφωνικό σύστημα) της ΤΠΔ ΤΡΥ υψηλών ταχυτήτων.
-
Για τροχαίο υλικό ΣΣ, ισχύουν οι απαιτήσεις της ενότητας 4.2.5.2 (Μεγαφωνικό σύστημα: σύστημα ακουστικής επικοινωνίας) της ΤΠΔ ΜΗΧ&ΕΤΥ συμβατικού σιδηροδρόμου.».
4)
Το σημείο 4.2.5.8 αντικαθίσταται από το ακόλουθο κείμενο:
«4.2.5.8
Απενεργοποίηση της πέδης ανάγκης
-
Για τροχαίο υλικό ΥΤ, ισχύουν οι απαιτήσεις της ενότητας 4.2.5.3 (Σήμα κινδύνου επιβατών) της ΤΠΔ ΤΡΥ υψηλών ταχυτήτων.
-
Για τροχαίο υλικό ΣΣ, ισχύουν οι απαιτήσεις της ενότητας 4.2.5.3 (Σήμα κινδύνου επιβατών: λειτουργικές απαιτήσεις) της ΤΠΔ ΜΗΧ&ΕΤΥ συμβατικού σιδηροδρόμου.».
5)
Το σημείο 4.2.5.11.1 αντικαθίσταται από το ακόλουθο κείμενο:
«4.2.5.11.1
Έξοδοι κινδύνου για επιβάτες
-
Για τροχαίο υλικό ΥΤ, ισχύουν οι απαιτήσεις της ενότητας 4.2.7.1.1 (Έξοδοι κινδύνου για επιβάτες) της ΤΠΔ ΤΡΥ υψηλών ταχυτήτων.
-
Για τροχαίο υλικό ΣΣ, ισχύουν οι απαιτήσεις της ενότητας 4.2.10.4 (Εκκένωση από επιβάτες) της ΤΠΔ ΜΗΧ&ΕΤΥ συμβατικού σιδηροδρόμου.».
Άρθρο 9
Η παρούσα απόφαση αρχίζει να ισχύει από την 1η Ιουνίου 2011.
Άρθρο 10
Η παρούσα απόφαση απευθύνεται στα κράτη μέλη.
Βρυξέλλες, 26 Απριλίου 2011.

Labels: 7
8
15